PMIndiaData/PMIndiaSum huggingface dataset:
ଭାରତ ଓ ଭିଏତନାମ ମିଳିତ ଭାବେ ଡାକ ଟିକଟ ଜାରି କରିବା ସଂକ୍ରାନ୍ତ ବୁଝାମଣାକୁ କ୍ୟାବିନେଟର ଅନୁମୋଦନ

ଭାରତୀୟ ଡାକ ବିଭାଗ ଏବଂ ଭିଏତନାମ ପୋଷ୍ଟ ମିଳିତ ଭାବେ ପରସ୍ପରର ଡାକ ଟିକଟ ଜାରି କରିବେ । ଏ ସଂକ୍ରାନ୍ତ ପ୍ରସ୍ତାବ ଓ ବୁଝାମଣା ନେଇ କେନ୍ଦ୍ର କ୍ୟାବିନେଟକୁ ଅବଗତ କରାଯାଇଛି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟର ବୈଠକ ଅନୁଷ୍ଠିତ ହୋଇଥିଲା । ଦୁଇ ଦେଶ ମଧ୍ୟରେ ହୋଇଥିବା ବୁଝାମଣା ଅନୁଯାୟୀ “ପ୍ରାଚୀନ ସ୍ଥାପତ୍ୟ” ବିଷୟ ପ୍ରସଙ୍ଗକୁ ନେଇ ଉଭୟ ଦେଶ ଡାକ ଟିକଟମାନ ମିଳିତ ଭାବେ ଜାରି କରିବେ । ଚଳିତ ବର୍ଷ ଜାନୁୟାରୀ 25 ତାରିଖରେ ମିଳିତ ଡାକ ଟିକଟଗୁଡିକ ଉନ୍ମୋଚିତ ହୋଇଥିଲା । ଏହି ମିଳିତ ଡାକ ଟିକଟରେ ଭାରତର ସାଞ୍ଚି ସ୍ତୂପ ଏବଂ ଭିଏତନାମାର ପୋ-ମିନ ପାଗୋଡା ଅନ୍ତର୍ଭୁକ୍ତ । ଏଠାରେ ସୂଚନା ଦିଆଯାଇପାରେ ଯେ, ଦୁଇ ଦେଶ ମଧ୍ୟରେ ମିଳିତ ଭାବେ ପ୍ରାଚୀନ ସ୍ଥାପତ୍ୟ ଆଧାରିତ ସ୍ମାରକୀ ଡାକ ଟିକଟ ଜାରି କରିବା ଲାଗି 18, ଡିସେମ୍ବର 2017ରେ ବୁଝାମଣା ପତ୍ର ସ୍ଵାକ୍ଷରିତ ହୋଇଥିଲା ।
୫ବର୍ଷ ପୂରଣ ହୋଇଥିବାରୁ ଜିଏସଟିକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜିଏସଟିକୁ ୫ବର୍ଷ ପୂରଣ ନେଇ ପ୍ରଶଂସା କରିବା ସହ କହିଛନ୍ତି ଯେ ଏହା ହେଉଛି ଏକ ପ୍ରମୁଖ ଟିକସ ସଂସ୍କାର ଯାହା "ସହଜ ବ୍ୟବସାୟ" କୁ ଆଗକୁ ବଢାଇଛି ଏବଂ "ଗୋଟିଏ ଦେଶ, ଗୋଟିଏ ଟିକସ" ଆଭିମୁଖ୍ୟକୁ ପୂରଣ କରିଛି । ମାଇଁଗଭ୍‍ର ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ଆମେ ୫ବର୍ଷ ପୂରଣ କରିଛୁ, ଏକ ପ୍ରମୁଖ ଟିକସ ସଂସ୍କାର ଯାହା ବ୍ୟବସାୟର ସହଜତାକୁ ଆଗକୁ ବଢାଇବା ଏବଂ ‘ଗୋଟିଏ ଦେଶ, ଗୋଟିଏ ଟକସ’ ଆଭିମୁଖ୍ୟକୁ ପୂରଣ କରିପାରିଛି ।”
ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ଟେବଲ ଟେନିସରେ ସ୍ୱର୍ଣ୍ଣପଦକ ବିଜେତା ଜି. ସାଥିୟାଁ, ହରମିତ ଦେଶାଇ, ଶରତ କମଲ ଓ ସାନିଲ ସେଟ୍ଟିଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ, ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ଟେବଲ ଟେନିସରେ ସ୍ୱର୍ଣ୍ଣପଦକ ଜିତିଥିବା ଜି.ସାଥିୟାଁ, ହରମିତ ଦେଶାଇ, ଶରତ କମଲ ଓ ସାନିଲ ସେଟ୍ଟିଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଟେବଲ ଟେନିସରୁ ଖୁସି ଖବର ! ଜି. ସାଥିୟାଁ, ହରମିତ ଦେଶାଇ, ଶରତ କମଲ ଓ ସାନିଲ ସେଟ୍ଟିଙ୍କ ଶକ୍ତିଶାଳୀ ଦଳ ରାଜ୍ୟଗୋଷ୍ଠୀ କ୍ରୀଡାରେ ସ୍ୱର୍ଣ୍ଣପଦକ ଜିତିଥିବାରୁ ଶୁଭେଚ୍ଛା । ଦକ୍ଷତା ହେଉ ଅବା ସଂକଳ୍ପ ଏହି ଦଳ ଉଚ୍ଚ ମାନଦଣ୍ଡ ସ୍ଥାପନ କରିଛି । ଭବିଷ୍ୟତ ପାଇଁ ସେମାନଙ୍କୁ ଶୁଭକାମନା ।”
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଅଖିଳ ଜାମ୍ମୁ-କାଶ୍ମୀର ପଞ୍ଚାୟତ କନଫେରେନ୍ସର ପ୍ରତିନିଧିମଣ୍ଡଳୀ

ଅଖିଳ ଜାମ୍ମୁ-କାଶ୍ମୀର ପଞ୍ଚାୟତ କନଫେରେନ୍ସର ଏକ ପ୍ରତିନିଧିମଣ୍ଡଳୀ ଆଜି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ନୂଆଦିଲ୍ଲୀସ୍ଥିତ ୭, ଲୋକ କଲ୍ୟାଣ ମାର୍ଗଠାରେ ସାକ୍ଷାତ କରିଛନ୍ତି । ଅଖିଳ ଜାମ୍ମୁ-କାଶ୍ମୀର ପଞ୍ଚାୟତ କନଫେରେନ୍ସ ରାଜ୍ୟର ପଞ୍ଚାୟତ ସଂଗଠନର ସର୍ବବୃହତ ସଂସ୍ଥା । ରାଜ୍ୟର ୪୦୦୦ ଗ୍ରାମ ପଞ୍ଚାୟତକୁ ଏହା ପ୍ରତିନିଧିତ୍ଵ କରେ ଏବଂ ଏଥିରେ ୪୦୦୦ ସରପଞ୍ଚ ଏବଂ ୨୯୦୦୦ ପଞ୍ଚ ସଦସ୍ୟ ରହିଛନ୍ତି । କନଫେରେନ୍ସ ଅଧ୍ୟକ୍ଷ ଶ୍ରୀ ସଫିକ ମୀର ଏହି ପ୍ରତିନିଧି ମଣ୍ଡଳୀର ନେତୃତ୍ଵ ନେଇଥିଲେ । ରାଜ୍ୟର ବିଭିନ୍ନ ଉନ୍ନୟନମୂଳକ କାର୍ଯ୍ୟକ୍ରମ ସମ୍ପର୍କରେ ଏହି ପ୍ରତିନିଧିମାନେ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ରାଜ୍ୟର ପଞ୍ଚାୟତ ସଂଗଠନଗୁଡିକୁ ଦେଶର ଅନ୍ୟ ରାଜ୍ୟମାନଙ୍କ ଭଳି ସଶକ୍ତ କରାଯାଇନଥିବାରୁ ରାଜ୍ୟକୁ ମିଳୁଥିବା କେନ୍ଦ୍ରୀୟ ସହାୟତାର ସୁଫଳ ଗ୍ରାମମାନଙ୍କରେ ପହଞ୍ଚି ପାରୁନାହିଁ ବୋଲି ଏହି ପ୍ରତିନିଧିମାନେ କହିଥିଲେ । ଏହି ପରିପ୍ରେକ୍ଷୀରେ ସେମାନେ ପ୍ରଧାନମନ୍ତ୍ରୀଙ୍କୁ ଏକ ସ୍ମାରକପତ୍ର ପ୍ରଦାନ କରିଥିଲେ । ସମ୍ମିଧାନର ୭୩ ତମ ଏବଂ ୭୪ ତମ ସଂଶୋଧନ – ଯାହାକି ପଞ୍ଚାୟତ ସଂସ୍ଥା ପରିପ୍ରେକ୍ଷୀରେ ଗୃହୀତ ତାହାର ପରିସରକୁ ଜାମ୍ମୁ-କାଶ୍ମୀରକୁ ସଂପ୍ରସାରଣ କରିବା ନିମନ୍ତେ ସେମାନେ ପ୍ରଧାନମନ୍ତ୍ରୀଙ୍କ ନିକଟରେ ଦାବି କରିଥିଲେ । ଯଥାଶୀଘ୍ର ରାଜ୍ୟରେ ପଞ୍ଚାୟତ ଏବଂ ପୌର ନିର୍ବାଚନ କରାଇବା ସକାଶେ ସେମାନେ ନିବେଦନ କରିଥିଲେ । ୨୦୧୧ ନିର୍ବାଚନରେ ରାଜ୍ୟବାସୀ ବେଶ ଆଗ୍ରହ ପ୍ରକଟ କରିଥିବା ଏବଂ ଉତ୍ସାହର ସହ ଅଂଶଗ୍ରହଣ କରିଥିବା ସେମାନେ କହିଥିଲେ । ପ୍ରତିନିଧିମାନେ ପ୍ରଧାନମନ୍ତ୍ରୀଙ୍କୁ କହିଥିଲେ ଯେ ୭୩ ଏବଂ ୭୪ ତମ ସମ୍ମିଧାନ ସଂଶୋଧନର ବ୍ୟବସ୍ଥା ଜାମ୍ମୁ-କାଶ୍ମୀରକୁ ସଂପ୍ରସାରଣ କରାଗଲେ ତାହା ପଞ୍ଚାୟତ ସଂସ୍ଥାଗୁଡିକୁ ସଶକ୍ତ କରିବ ଏବଂ ଗ୍ରାମାଂଚଳରେ ବିଭିନ୍ନ ପ୍ରକାର ବିକାଶମୂଳକ କାର୍ଯ୍ୟକ୍ରମ ପ୍ରବର୍ତ୍ତନ ଦିଗରେ ସହାୟକ ହେବ । ଏହା ଫଳରେ ଲୋକମାନେ କେନ୍ଦ୍ରୀୟ ଅନୁଦାନ ଓ ସହାୟତାରୁ ପ୍ରତ୍ୟକ୍ଷ ସୁଫଳ ପାଇପାରିବେ । ଏହି ପ୍ରତିନିଧିମାନେ ରାଜ୍ୟର ସଦ୍ୟତମ ସ୍ଥିତି ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ଜାତୀୟତା ବିରୋଧୀ ତତ୍ତ୍ଵଙ୍କ ଦ୍ୱାରା ବିଦ୍ୟାଳୟଗୁଡିକୁ ପୋଡାଯାଉଥିବା କାଣ୍ଡକୁ ସେମାନେ ଦୃଢ଼ ସ୍ଵରରେ ନିନ୍ଦା କରିଥିଲେ । ଏହି ସଂଗଠନ ଜାମ୍ମୁ-କାଶ୍ମୀରର ସର୍ବନିମ୍ନସ୍ତର ସଂଗଠନ ଏବଂ ଏହା ସାଧାରଣ ଲୋକଙ୍କୁ ପ୍ରତିନିଧିତ୍ଵ କରେ । ଦେଶର ଗଣତାନ୍ତ୍ରିକ ପ୍ରକ୍ରିୟାରେ ସେମାନଙ୍କ ଗଭୀର ଆସ୍ଥା ରହିଛି ବୋଲି କହିବା ସହ ସେମାନେ ଏହାର ଦୃଢ଼ ସମର୍ଥକ ବୋଲି କହିଛନ୍ତି । ପ୍ରତିନିଧି ଦଳର ନେତା ଶ୍ରୀ ସଫିକ ମୀର କହିଛନ୍ତି ଯେ, ରାଜ୍ୟର ଅଧିକାଂଶ ଜନତା ଶାନ୍ତି ଓ ସମ୍ମାନର ସହ ଜୀବନ ବଂଚିବାକୁ ଚାହାନ୍ତି । ନ୍ୟସ୍ତସ୍ଵାର୍ଥ ଗୋଷ୍ଠୀ ଯୁବଗୋଷ୍ଠୀଙ୍କୁ ଉପଯୋଗ କରୁଛନ୍ତି ଓ ସେମାନଙ୍କ ଭବିଷ୍ୟତ ସହ ଖେଳ ଖେଳୁଛନ୍ତି । ଜାମ୍ମୁ-କାଶ୍ମୀରରେ ଶାନ୍ତି ପୁନଃସ୍ଥାପନ ନିମନ୍ତେ ପ୍ରଧାନମନ୍ତ୍ରୀ ବ୍ୟକ୍ତିଗତ ଭାବେ ପଦକ୍ଷେପ ନେବାକୁ ସେମାନେ ନିବେଦନ କରିଥିଲେ । ପ୍ରତିନିଧିମାନଙ୍କ ସହ କଥାବାର୍ତ୍ତା ବେଳେ ପ୍ରଧାନମନ୍ତ୍ରୀ ସେମାନଙ୍କୁ ଆଶ୍ଵାସନା ପ୍ରଦାନ କରି କହିଛନ୍ତି ଯେ, ସେମାନଙ୍କର ଦାବି ପ୍ରତି କେନ୍ଦ୍ର ସରକାର ଅବଶ୍ୟ ବିଚାର କରି ଦେଖିବେ । ଜାମ୍ମୁ-କାଶ୍ମୀରର ବିକାଶକୁ କେନ୍ଦ୍ର ସରକାର ବିଶେଷ ଗୁରୁତ୍ଵ ପ୍ରଦାନ କରନ୍ତି । କାରଣ ସାଧାରଣ ଲୋକ ବସବାସ କରୁଥିବା ଗ୍ରାମାଂଚଳର ବିକାଶ ଦ୍ୱାରା ହିଁ ରାଜ୍ୟର ସାମଗ୍ରିକ ବିକାଶ ସମ୍ଭବପର ହୋଇପାରିବ । ତେଣୁ ମାନବିକ ଦୃଷ୍ଟିକୋଣରୁ ସରକାର ଏ ଦିଗରେ ସବୁମତେ ଉଦ୍ୟମ କରିବେ । କେନ୍ଦ୍ର ସରକାର “ବିକାଶ” ଓ “ବିଶ୍ଵାସ” ଉପରେ ଗଭୀର ଆସ୍ଥାବାନ ଓ ଆଶାବାଦୀ । ଜାମ୍ମୁ-କାଶ୍ମୀରର ବିକାଶ ଏହା ମାଧ୍ୟମରେ ସମ୍ଭବପର ବୋଲି ପ୍ରଧାନମନ୍ତ୍ରୀ କହିଛନ୍ତି ।
ୟୁଏଇର ରାଷ୍ଟ୍ରପତି ମାନ୍ୟବର ଶେଖ୍ ଖଲିଫା ବିନ୍ ଜାଏଦଙ୍କ ବିୟୋଗରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସଂଯୁକ୍ତ ଆରବ ଏମିରେଟ୍ସର ରାଷ୍ଟ୍ରପତି ମାନ୍ୟବର ଶେଖ୍ ଖଲିଫା ବିନ୍ ଜାଏଦଙ୍କ ବିୟୋଗରେ ଗଭୀର ଦୁଃଖ ପ୍ରକାଶ କରିଛନ୍ତି ଏବଂ କହିଛନ୍ତି ଯେ ସେ ଜଣେ ମହାନ ରାଜନୀତିଜ୍ଞ ତଥା ଦୂରଦୃଷ୍ଟିସମ୍ପନ୍ନ ନେତା ଥିଲେ ଯାହାଙ୍କ ଅଧୀନରେ ଭାରତ–ୟୁଏଇ ସମ୍ପର୍କ ସୁଦୃଢ଼ ହୋଇପାରିଛି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମାନ୍ୟବର ଶେଖ୍ ଖଲିଫା ବିନ୍ ଜାଏଦଙ୍କ ଦେହାନ୍ତ ବିଷୟରେ ଜାଣି ମୁଁ ଅତ୍ୟନ୍ତ ଦୁଃଖିତ । ସେ ଜଣେ ମହାନ ରାଜନୀତିଜ୍ଞ ତଥା ଦୂରଦୃଷ୍ଟିସମ୍ପନ୍ନ ନେତା ଥିଲେ ଯାହାଙ୍କ ଅଧୀନରେ ଭାରତ–ୟୁଏଇ ସମ୍ପର୍କ ସୁଦୃଢ଼ ହୋଇଥିଲା । ୟୁଏଇ ଲୋକଙ୍କ ପାଇଁ ଭାରତବାସୀଙ୍କ ହୃଦୟରୁ ସମବେଦନା ରହିଛି । ତାଙ୍କର ଆତ୍ମାର ସଦ୍‍ଗତି ହେଉ ।“
ମାର୍ଚ୍ଚ ୨୯ ତାରିଖରେ ମାତୁଆ ଧର୍ମ ମହା ମେଳାକୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମାର୍ଚ୍ଚ ୨୯ତାରିଖ ଅପରାହ୍ନ ୪.୩୦ରେ ଭିଡିଓ କନଫରେନ୍ସି ଯୋଗେ ଶ୍ରୀ ଶ୍ରୀ ହରିଚନ୍ଦ ଠାକୁରଙ୍କ ୨୧୧ ତମ ଜନ୍ମ ବାର୍ଷିକୀ ଅବସରରେ ପଶ୍ଚିମବଙ୍ଗର ଠାକୁରବାଡି, ଶ୍ରୀଧାମ ଠାକୁରନଗର ଠାରେ ମାତୁଆ ଧର୍ମ ମହା ମେଳାକୁ ସମ୍ବୋଧିତ କରିବେ । ସ୍ୱାଧୀନତାର ପୂର୍ବବର୍ତ୍ତୀ ସମୟରେ ଅବିଭକ୍ତ ବେଙ୍ଗଲରେ ଦଳିତ ତଥା ବଞ୍ଚିତ ବ୍ୟକ୍ତିଙ୍କ ଉନ୍ନତି ପାଇଁ ଶ୍ରୀ ଶ୍ରୀ ହରିଚନ୍ଦ ଠାକୁର ଜୀ ନିଜ ଜୀବନକୁ ଉତ୍ସର୍ଗ କରିଥିଲେ । ତାଙ୍କ ଦ୍ୱାରା ଆରମ୍ଭ ହୋଇଥିବା ସାମାଜିକ ତଥା ଧାର୍ମିକ ଆନ୍ଦୋଳନ ୧୮୬୦ ମସିହାରେ ଓରାକାଣ୍ଡି (ବର୍ତ୍ତମାନ ବାଂଲାଦେଶ) ରୁ ଆରମ୍ଭ ହୋଇ ମାତୁଆ ଧର୍ମ ସୃଷ୍ଟି କରିଥିଲା । ୨୯ ମାର୍ଚ୍ଚରୁ ୫ ଏପ୍ରିଲ ୨୦୨୨ ପର୍ଯ୍ୟନ୍ତ ସର୍ବ ଭାରତୀୟ ମାତୁଆ ମହାସଙ୍ଗ ଦ୍ୱାରା ମାତୁଆ ଧର୍ମ ମହା ମେଳା ୨୦୨୨ ଆୟୋଜିତ ହେଉଛି ।
୨୦୨୧ ସଂସଦର ମୌସୁମୀ ଅଧିବେଶନ ପ୍ରାରମ୍ଭରେ ପ୍ରଧାନମନ୍ତ୍ରୀଙ୍କ ଅଭିଭାଷ

ସ୍ୱାଗତ ବନ୍ଧୁଗଣ । ଆଶା କରୁଛି ଆପଣମାନେ ସମସ୍ତେ ଅନ୍ତତଃ କୋଭିଡ ଟିକାର ଗୋଟିଏ ଡୋଜ ନେଇସାରିଥିବେ । କିନ୍ତୁ ତାହା ସତ୍ତ୍ୱେ କରୋନା ପ୍ରୋଟୋକଲ ପାଳନ ପାଇଁ ସହଯୋଗ କରିବାକୁ ମୁଁ ସମସ୍ତଙ୍କୁ ଏବଂ ଗୃହରେ ମୋର ସହଯୋଗୀମାନଙ୍କୁ ପ୍ରାର୍ଥନା କରୁଛି । ଟିକା ବାହୁରେ ଦିଆଯାଉଛି ଏବଂ ଯେଉଁମାନେ ଏହାକୁ ନେଇଛନ୍ତି ସେମାନେ ‘ବାହୁବଳୀ’ ହୋଇଯାଇଛନ୍ତି । କରୋନା ବିରୋଧରେ ଲଢ଼ିବାକୁ ବାହୁବଳୀ ହେବାର ଏକମାତ୍ର ଉପାୟ ହେଉଛି ଟିକାକରଣ କରାଇବା । କରୋନା ବିରୋଧୀ ଲଢ଼େଇରେ ୪୦ କୋଟିରୁ ଅଧିକ ଲୋକ ‘ବାହୁବଳୀ’ ହୋଇଯାଇଛନ୍ତି । ଆଗକୁ ମଧ୍ୟ ଏହାକୁ ଦ୍ରୁତ ଗତିରେ ଆଗେଇ ନିଆଯାଉଛି । ଏହି ମହାମାରୀ ସମଗ୍ର ବିଶ୍ୱକୁ ପ୍ରଭାବିତ କରିଛି, ସମଗ୍ର ମାନବଜାତିକୁ ପ୍ରଭାବିତ କରିଛି । ତେଣୁ ସଂସଦରେ ଆମେ ମହାମାରୀ ପ୍ରସଙ୍ଗରେ ମହତ୍ତ୍ୱପୂର୍ଣ୍ଣ ବିତର୍କ ଚାହୁଁଛୁ । ଏହାକୁ ସବୁଠୁ ଅଧିକ ପ୍ରାଥମିକତା ଦିଆଯିବା ଆବଶ୍ୟକ, ଯଦ୍ଦ୍ୱାରା ସମସ୍ତ ମାନନୀୟ ସାଂସଦଙ୍କଠାରୁ ପ୍ରୟୋଗାତ୍ମକ ପରାମର୍ଶ ହାସଲ କରାଯିବ । ଫଳରେ ମହାମାରୀ ବିରୋଧରେ ଅନେକ କିଛି ନୂଆ ସାଧନ ଆପଣେଇବାକୁ ସୁଯୋଗ ମିଳିପାରିବ । ମହାମାରୀ ବିରୋଧୀ ଲଢ଼େଇ ପାଇଁ ଯଦି କିଛି କୌଣସି ଅଭାବବୋଧ ରହିଯାଇଥାଏ, ତେବେ ତାହାକୁ ସଂଶୋଧନ କରାଯିବ ଏବଂ ମିଳିମିଶି ସମସ୍ତେ ଆଗକୁ ବଢ଼ିପାରିବେ । ମୁଁ ସମସ୍ତ ଫ୍ଲୋର ଲିଡରଙ୍କୁ ଆସନ୍ତାକାଲି ସନ୍ଧ୍ୟାରେ ସମୟ ବାହାର କରିବା ପାଇଁ ଅନୁରୋଧ କରିଛି । କାରଣ ମହାମାରୀ ସ୍ଥିତି ପ୍ରସଙ୍ଗରେ ମୁଁ ସେମାନଙ୍କ ସମ୍ମୁଖରେ ଏକ ବିସ୍ତୃତ ବିବରଣୀ ଉପସ୍ଥାପନ କରିବାକୁ ଚାହୁଁଛି । ଫ୍ଲୋର ଲିଡରମାନଙ୍କ ସହ ଉଭୟ ଗୃହ ଏବଂ ବାହାରେ ଆଲୋଚନା କରିବାକୁ ଆମେ ଚାହୁଁଛୁ, କାରଣ ମୁଁ ମୁଖ୍ୟମନ୍ତ୍ରୀମାନଙ୍କ ସହ ଲଗାତର ଭାବେ ବୈଠକ କରି ଆଲୋଚନା କରିଛି । ବିଭିନ୍ନ ମଞ୍ଚରେ ନାନା ପ୍ରକାର ଆଲୋଚନା କରାଯାଉଛି । ଗୃହରେ ବିତର୍କ ସମେତ ଫ୍ଲୋର ଲିଡରମାନଙ୍କ ସହ ଏକ ଆଲୋଚନା ଯଦି ହୋଇପାରେ, ତେବେ ଏହା ବହୁତ ଭଲ ହୁଅନ୍ତା । ବନ୍ଧୁଗଣ, ଚାଲନ୍ତୁ ଏହି ଅଧିବେଶନକୁ ପ୍ରଭାବୀ ତର୍କ ସହିତ ପରିଣାମ-କୈନ୍ଦ୍ରିକ କରିବା, ଯଦ୍ଦ୍ୱାରା ଜନତାଙ୍କ ପ୍ରଶ୍ନର ଉତ୍ତର ସରକାର ଦେଇପାରିବେ । ଏହି ପରିପ୍ରେକ୍ଷୀରେ ମୁଁ ଗୃହରେ ଅତ୍ୟନ୍ତ କଠୋର ତଥା ତୀକ୍ଷଣ ପ୍ରଶ୍ନ ପଚାରିବା ଲାଗି ସମସ୍ତ ମାନନୀୟ ସାଂସଦ ଓ ସବୁ ଦଳଗୁଡ଼ିକୁ ଆହ୍ୱାନ କରୁଛି, କିନ୍ତୁ ଏକ ଶାନ୍ତିପୂର୍ଣ୍ଣ ବାତାବରଣରେ ସରକାରଙ୍କୁ ତାହାର ପ୍ରତିକି୍ରୟା ରଖିବା ଲାଗି ସୁଯୋଗ ଦିଆଯିବା ଉଚିତ । ସତ୍ୟ ଯେତେବେଳେ ଲୋକଙ୍କ ପାଖରେ ପହଞ୍ଚେ, ଗଣତନ୍ତ୍ର ସୁଦୃଢ଼ ହୋଇଥାଏ । ଏହା ମଧ୍ୟ ଲୋକଙ୍କ ବିଶ୍ୱାସକୁ ମଜଭୁତ କରିଥାଏ ଏବଂ ବିକାଶ ଧାରାରେ ସୁଧାର ଆଣିଥାଏ । ବନ୍ଧୁଗଣ, ଏହି ଅଧିବେଶନ ସମୟରେ ଆଭ୍ୟନ୍ତରୀଣ ବ୍ୟବସ୍ଥା ଗତଥର ଭଳି ହୋଇନାହିଁ । ଏଥର ସମସ୍ତେ ବସିବେ ଏବଂ ମିଳିମିଶ କାର୍ଯ୍ୟ କରିବେ କାରଣ ପ୍ରାୟତଃ ସମସ୍ତେ ଟିକା ନେଇସାରିଛନ୍ତି । ମୁଁ ପୁଣିଥରେ ସମସ୍ତଙ୍କୁ ବହୁତ ଧନ୍ୟବାଦ ଜଣାଉଛି ଏବଂ ଆପଣମାନଙ୍କୁ ନିଜର ଯତ୍ନ ନେବାକୁ ଅନୁରୋଧ କରୁଛି । ଚାଲନ୍ତୁ ଦେଶର ଆଶା ଓ ଆକାଂକ୍ଷାଗୁଡ଼ିକୁ ପୂରା କରିବା ଲାଗି ମିଳିମିଶି କାର୍ଯ୍ୟ କରିବା । ବହୁତ ଧନ୍ୟବାଦ, ବନ୍ଧୁଗଣ!
ବ୍ୟବସାୟୀକ ଜାହାଜ ଚଳାଚଳ ପାଇଁ ଭାରତ-ସାଇପ୍ରସ ମଧ୍ୟରେ ବୁଝାମଣାକୁ କ୍ୟାବିନେଟର ସ୍ୱୀକୃତି

ବ୍ୟବସାୟୀକ ଜାହାଜ ଚଳାଚଳ କ୍ଷେତ୍ରରେ ଭାରତ-ସାଇପ୍ରସ ମଧ୍ୟରେ ରାଜିନାମା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପିଛିଲା ଭାବେ ଅନୁମୋଦନ କରାଯାଇଛି । ଗତ ଏପ୍ରିଲ ମାସରେ ଏହି ଚୁକ୍ତି ସ୍ୱାକ୍ଷର ହୋଇଥିଲା । ଦୁଇ ଦେଶ ମଧ୍ୟରେ ସାମୁଦ୍ରିକ ବାଣିଜ୍ୟର ବିକାଶ ଏବଂ ଏ କ୍ଷେତ୍ରରେ ରହିଥିବା ପ୍ରତିବନ୍ଧକଗୁଡିକୁ ଦୂର କରିବା ଦିଗରେ ଏହି ଦ୍ୱିପାକ୍ଷିକ ସହଯୋଗ ବୁଝାମଣା ବିଶେଷ ଭାବେ ସହାୟକ ହେବ । ଦୁଇ ଦେଶ ମଧ୍ୟରେ ଅଧିକରୁ ଅଧିକ ମାଲ ପରିବହନକୁ ପ୍ରୋତ୍ସାହିତ କରିବା ସହ ଏହି ରାଜିନାମା ତୃତୀୟ ବିଶ୍ୱର ଦେଶମାନଙ୍କ ପାଇଁ ମଧ୍ୟ ଲାଭ ଦାୟକ ହେବ । ସାମୁଦ୍ରିକ ବାଣିଜ୍ୟ କ୍ଷେତ୍ରରେ ଅଧିକ ନିଯୁକ୍ତି ସୁଯୋଗ ସୃଷ୍ଟି କରିବା, ଦୁଇ ଦେଶର ବାଣିଜ୍ୟିକ ଜାହାଜରେ ନିୟୋଜିତ କର୍ମଚାରୀମାନଙ୍କ କଲ୍ୟାଣ ଲାଗି ଏହି ବୁଝାମଣା ବିଶେଷ ଭାବେ ଉପକାରସିଦ୍ଧ ହେବ ।
ନଭେମ୍ବର ୧୬ରେ ପ୍ରଧାନମନ୍ତ୍ରୀଙ୍କ ଉତ୍ତରପ୍ରଦେଶ ଗସ୍ତ ଓ ପୂର୍ବାଞ୍ଚଳ ଏକ୍ସପ୍ରେସ ୱେ ଉଦଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା କାଲି ଉତ୍ତର ପ୍ରଦେଶ ଗସ୍ତ କରି ସୁଲତାନପୁର ଜିଲ୍ଲାର କରୱାଲ ଖେରୀଠାରେ ଦିନ ସାଢ଼େ ଗୋଟାଏ ବେଳେ ପୂର୍ବାଞ୍ଚଳ ଏକ୍ସପ୍ରେସ ୱେର ଉଦଘାଟନ କରିବେ । ଉଦଘାଟନ ପରେ ପ୍ରଧାନମନ୍ତ୍ରୀ ଏକ୍ସପ୍ରେସ ୱେରେ ନିର୍ମିତ ୩.୨ କିଲୋମିଟ ଦୀର୍ଘ ଏୟାର ଷ୍ଟ୍ରୀପରେ ଭାରତୀୟ ବାୟୁସେନା ଦ୍ୱାରା ଆୟୋଜିତ ଏୟାର ସୋ ମଧ୍ୟ ନିରୀକ୍ଷଣ କରିବେ । କୌଣସି ଆପତକାଳୀନ ଆବଶ୍ୟକତାକୁ ନେଇ ସୁଲତାନପୁର ଜିଲ୍ଲାର ଏହି ଏକ୍ସପ୍ରେସ ୱେରେ ବାୟୁସେନା ଲଢ଼ୁଆ ବିମାନ ଅବତରଣ ପାଇଁ ବ୍ୟବସ୍ଥା ହୋଇଛି । ୩୪୧ କିଲୋମିଟର ଦୀର୍ଘ ଏହି ପୂର୍ବାଞ୍ଚଳ ଏକ୍ସପ୍ରେସ ୱେ ଲକ୍ଷ୍ନୌ ଜିଲ୍ଲାର ଲକ୍ଷ୍ନୌ ନିକଟବର୍ତ୍ତୀ ଚଉଦସରାଇଠାରୁ ଆରମ୍ଭ ହୋଇ ଏନଏଚ–୭୩୧ ଲକ୍ଷ୍ନୌ–ସୁଲତାନପୁର ରୋଡ ଭାବେ ୟୁପି–ବିହାର ସୀମାର ୧୮ କିଲୋମିଟର ଦୂର ଜାତୀୟ ରାଜପଥ ୩୧ ହାଇଦରିଆଠାରେ ଶେଷ ହୋଇଛି । ଛଅ ଲେନ ପ୍ରସ୍ଥ ବିଶିଷ୍ଟ ଏହି ଏକ୍ସପ୍ରେସ ୱେ ଭବିଷ୍ୟତରେ ଆବଶ୍ୟକତା ଦୃଷ୍ଟିରୁ ଆଠ ଲେନ ବିଶିଷ୍ଟ ମଧ୍ୟ ହୋଇପାରିବ । ୨୨୫୦୦ କୋଟି ଟଙ୍କାରେ ନିର୍ମିତ ଏହି ପୂର୍ବାଞ୍ଚଳ ଏକ୍ସପ୍ରେସ ୱେ ଉତ୍ତର ପ୍ରଦେଶର ପୂର୍ବଭାଗର ଆର୍ଥିକ ବିକାଶରେ ବିଶେଷ ସହାୟକ ହେବ । ଏହି ଭାଗରେ ଲକ୍ଷ୍ନୌ, ବାରାବାଙ୍କୀ, ଆମେଥି, ଅଯୋଧ୍ୟା, ସୁଲତାନପୁର, ଆମ୍ବେଦକର ନଗର, ଅଜମଗଡ, ମାଉ ଓ ଗାଜିପୁର ଜିଲ୍ଲାମାନ ରହିଛି ।
ଲାଲବାହାଦୂର ଶାସ୍ତ୍ରୀ ରାଷ୍ଟ୍ରୀୟ ପ୍ରଶାସନ ଏକାଡେମୀକୁ ପ୍ରଧାନମନ୍ତ୍ରୀଙ୍କ ଦୁଇଦିନିଆ ଗସ୍ତ;

92ତମ ଭିତ୍ତି ପାଠ୍ୟକ୍ରମର ଟ୍ରେନି ଅଧିକାରୀଙ୍କ ସହ ଭାବ ବିନିମୟ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରାଖଣ୍ଡର ମସୌରୀସ୍ଥିତ ଲାଲବାହାଦୁର ଶାସ୍ତ୍ରୀ ରାଷ୍ଟ୍ରୀୟ ପ୍ରଶାସନ ଏକାଡ଼େମୀ ଗସ୍ତରେ ଯାଇ ସେଠାରେ 92ତମ ଫାଉଣ୍ଡେସନ୍‌ କୋର୍ସରେ ତାଲିମ ପାଉଥିବା ଅଧିକାରୀମାନଙ୍କ ସହ ମତ ବିନିମୟ କରିଛନ୍ତି । ଏହି ପାଠ୍ୟକ୍ରମରେ ମୋଟ 360ଜଣ ଅଧିକାରୀ ତାଲିମ ନେଉଛନ୍ତି । ତାଲିମ ନେଉଥିବା ଅଧିକାରୀମାନେ ଚାରିଟି ଗୋଷ୍ଠୀରେ ବିଭାଜିତ ହୋଇ ପ୍ରଧାନମନ୍ତ୍ରୀଙ୍କ ସହ ବିଭିନ୍ନ ପ୍ରସଙ୍ଗରେ ଭାବପୂର୍ଣ୍ଣ ମତ ବିନିମୟ କରିଥିଲେ । ଏହି କାର୍ଯ୍ୟକ୍ରମ ପ୍ରାୟ ଚାରିଘଣ୍ଟା ଧରି ଜାରି ରହିଥିଲା । ମନରେ କୌଣସି ପ୍ରକାର ଭୟ ଅଥବା ସଂକୋଚ ନରଖି ନିର୍ଭୟରେ ସେମାନେ ପ୍ରଧାନମନ୍ତ୍ରୀଙ୍କ ସହ ନିଜର ଚିନ୍ତନ ବାଣ୍ଟିବାକୁ ପ୍ରଧାନମନ୍ତ୍ରୀ ତାଲିମ ଗ୍ରହଣ କରୁଥିବା ଅଧିକାରୀମାନଙ୍କୁ ପରାମର୍ଶ ଦେଇଥିଲେ । ଏହାପରେ ଯୁବ ଆଇଏଏସ ଅଧିକାରୀମାନେ ପ୍ରଶାସନ ଠାରୁ ଆରମ୍ଭ କରି ଶାସନ ପ୍ରକ୍ରିୟା, ପ୍ରଯୁକ୍ତି ଏବଂ ନୀତି ପ୍ରଣୟନ ସଂପର୍କୀତ ବିଷୟ ଉପରେ ଆଲୋଚନା କରିଥିଲେ । ପ୍ରଧାନମନ୍ତ୍ରୀ ପ୍ରଶାସନିକ କାର୍ଯ୍ୟକୁ ଗଭୀର ଭାବେ ଅଧ୍ୟୟନ କରିବା ସହ ଏହା ଉପରେ ଗବେଷଣା କରିବାକୁ ସେମାନଙ୍କୁ ପରାମର୍ଶ ଦେଇଥିଲେ । ଏହା ଦ୍ୱାରା ସେମାନେ ପ୍ରଶାସନିକ ବ୍ୟବସ୍ଥାକୁ ଉତ୍ତମ ରୂପେ ବୁଝିପାରିବେ । ଯୁବ ପ୍ରଶାସନିକ ଅଧିକାରୀମାନେ ଏକ ଜାତୀୟ ଦୃଷ୍ଟିଭଙ୍ଗୀର ବିକାଶ ଘଟାଇବା ସକାଶେ ସେମାନଙ୍କୁ ଆହ୍ୱାନ ଜଣାଇ ପ୍ରଧାନମନ୍ତ୍ରୀ କହିଲେ ଯେ ଏହା ସେମାନଙ୍କୁ ପ୍ରଶାସନିକ କାର୍ଯ୍ୟକାଳରେ ବିଶେଷ ଭାବେ ସହାୟକ ହେବ । ଅଧିକାରୀମାନେ ସେମାନଙ୍କ ମନର ଭାବନାକୁ ପ୍ରଧାନମନ୍ତ୍ରୀଙ୍କ ନିକଟରେ ସ୍ପଷ୍ଟ ଭାବେ ପ୍ରକଟ କରିଥିଲେ । ଏହା ବ୍ୟତୀତ ପ୍ରଧାନମନ୍ତ୍ରୀ ଏକାଡ଼େମୀର ପ୍ରଶିକ୍ଷକମାନଙ୍କ ସହ ମଧ୍ୟ ବାର୍ତ୍ତାଳାପ କରିଥିଲେ । ପ୍ରଶିକ୍ଷଣ କେନ୍ଦ୍ରରେ ଭାରତର ପ୍ରଶାସନିକ ସେବା ଅଧିକାରୀମାନଙ୍କୁ କିଭଳି ତାଲିମ ପ୍ରଦାନ କରାଯାଉଛି ସେ ସଂପର୍କରେ ସେମାନେ ପ୍ରଧାନମନ୍ତ୍ରୀଙ୍କୁ ସମ୍ୟକ ଭାବେ ଅବଗତ କରାଇଥିଲେ । ଏହି ଅବସରରେ ପ୍ରଧାନମନ୍ତ୍ରୀ ଲାଲ ବାହାଦୁର ଶାସ୍ତ୍ରୀ ଜାତୀୟ ପ୍ରଶାସନ ଏକାଡ଼େମୀ (ଏଲବିଏସଏନଏଏ) ପରିସରରେ ଥିବା ଅତ୍ୟାଧୁନିକ ଗାନ୍ଧୀ ସ୍ମୃତି ପାଠାଗାର ପରିଦର୍ଶନ କରିଥିଲେ । ଏହାପରେ ଟ୍ରେନି ଅଧିକାରୀମାନଙ୍କ ଦ୍ୱାରା ଆୟୋଜିତ ଏକ ସାଂସ୍କୃତିକ କାର୍ଯ୍ୟକ୍ରମରେ ସେ ଯୋଗ ଦେଇଥିଲେ । ପୂର୍ବରୁ ଏକାଡ଼େମୀଠାରେ ପହଞ୍ଚିବା ପରେ ପ୍ରଧାନମନ୍ତ୍ରୀ ସେଠାରେ ଥିବା ସର୍ଦ୍ଦାର ବଲ୍ଲଭଭାଇ ପଟେଲ ଏବଂ ପୂର୍ବତନ ପ୍ରଧାନମନ୍ତ୍ରୀ ଲାଲ ବାହାଦୁର ଶାସ୍ତ୍ରୀଙ୍କ ପ୍ରତିମୂର୍ତ୍ତିରେ ପୁଷ୍ପମାଲ୍ୟ ପ୍ରଦାନ ପୂର୍ବକ ସେମାନଙ୍କ ପ୍ରତି ଭକ୍ତିପୂତ ଶ୍ରଦ୍ଧାଜ୍ଞଳି ଜ୍ଞାପନ କରିଥିଲେ । ପ୍ରଧାନମନ୍ତ୍ରୀଙ୍କ ସହ ଏହି ଗସ୍ତ ବେଳେ କ୍ୟାବିନେଟ ସଚିବ ଶ୍ରୀ ପି କେ ସିହ୍ନା, ପ୍ରତିଷ୍ଠାନର ନିର୍ଦ୍ଦେଶିକା ଶ୍ରୀମତୀ ଉପମା ଚୌଧୁରୀ ପ୍ରମୁଖ ଉପସ୍ଥିତ ଥିଲେ ।
ଭାରତୀୟ କ୍ରୀଡ଼ା ଇତିହାସରେ, ଟୋକିଓ ପାରାଅଲିମ୍ପିକ୍ସ ସର୍ବଦା ସ୍ମରଣୀୟ ହୋଇ ରହିବ : ପ୍ରଧାନମନ୍ତ୍ର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ, ଭାରତର କ୍ରୀଡ଼ା ଇତିହାସରେ ଟୋକିଓ ପାରା ଅଲିମ୍ପିକ୍ସ ସବୁବେଳେ ଏକ ବିଶେଷ ସ୍ଥାନ ସହିତ ସ୍ମରଣୀୟ ହୋଇ ରହିବ। ସେ କହିଛନ୍ତି, ଆମ ଦଳର ସମସ୍ତ ସଦସ୍ୟ ଜଣେ ଜଣେ ଚାମ୍ପିଅନ ଓ ପ୍ରେରଣାର ସ୍ରୋତ। ଆମର କ୍ରୀଡ଼ାବିତମାନଙ୍କୁ ନିରନ୍ତର ସମର୍ଥନ ଯୋଗାଇ ଦେଇଥିବାରୁ ସେମାନଙ୍କର କୋଚ, ସହାୟକ କର୍ମଚାରୀ ଏବଂ ପରିବାର ସଦସ୍ୟମାନଙ୍କୁ ପ୍ରଧାନମନ୍ତ୍ରୀ ଉଚ୍ଚପ୍ରଶଂସା କରିଥିଲେ। ଏହି ଅଲିମ୍ପିକ୍ସଗୁଡ଼ିକ ଜରିଆରେ ବିଶେଷ ଆତିଥେୟ, ସୁବ୍ୟବସ୍ଥିତ ଆୟୋଜନ ଏବଂ ସହନଶୀଳତା ଓ ବନ୍ଧୁତାର ଗୁରୁତ୍ବପୂର୍ଣ୍ଣ ବାର୍ତ୍ତାର ପ୍ରସାର କରିଥିବାରୁ ସେ ମଧ୍ୟ ଜାପାନ, ବିଶେଷ କରି ଟୋକିଓର ଜନସାଧାରଣ ଏବଂ ଜାପାନ ସରକାରଙ୍କୁ ପ୍ରଶଂସା କରିଛନ୍ତି। ଏହାଧିକ ଟୁଇଟ୍ ଜରିଆରେ ପ୍ରଧାନମନ୍ତ୍ରୀ କହିଛନ୍ତି; “ଭାରତର କ୍ରୀଡ଼ା ଇତିହାସରେ ଟୋକିଓ ପାରା ଅଲିମ୍ପିକ୍ସ ସବୁବେଳେ ଏକ ବିଶେଷ ସ୍ଥାନ ସହିତ ସ୍ମରଣୀୟ ହୋଇ ରହିବ। ଏହି କ୍ରୀଡ଼ା ପ୍ରତ୍ୟେକ ଭାରତୀୟଙ୍କ ମାନସପଟରେ ସ୍ମରଣୀୟ ହୋଇ ରହିବ ଏବଂ କ୍ରୀଡ଼ାକୁ ଗ୍ରହଣ କରିବା ଲାଗି ଅନେକ ପିଢ଼ିକୁ ଅନୁପ୍ରାଣିତ କରିଚାଲିବ। ଭାରତ ସର୍ବାଧିକ ସଂଖ୍ୟକ ପଦକ ଜିତିବା ଐତିହାସିକ, ଏହା ଆମ ହୃଦୟକୁ ଆନନ୍ଦରେ ଭରି ଦେଇଛି। କ୍ରୀଡ଼ାବିତମାନଙ୍କୁ ନିରନ୍ତର ସମର୍ଥନ ଯୋଗାଇ ଦେଇଥିବାରୁ ସେମାନଙ୍କର କୋଚ, ସହାୟକ କର୍ମଚାରୀ ଏବଂ ପରିବାର ସଦସ୍ୟମାନଙ୍କୁ ମୁଁ ପ୍ରଶଂସା କରିବାକୁ ଚାହୁଁଛି। ଆମେ ଆଶା କରୁଛୁ ଯେ ଏହି ସଫଳତା କ୍ରୀଡ଼ା କ୍ଷେତ୍ରରେ ଅଧିକ ଲୋକଙ୍କ ଅଂଶଗ୍ରହଣକୁ ସୁନିଶ୍ଚିତ କରିବ। ଯେପରି ମୁଁ ପୂର୍ବରୁ କହିସାରିଛି, ଜାପାନ, ବିଶେଷ କରି ଟୋକିଓର ଜନସାଧାରଣ ଏବଂ ଜାପାନ ସରକାରଙ୍କୁ ସେମାନଙ୍କର ବିଶେଷ ଆତିଥେୟ, ସୁବ୍ୟବସ୍ଥିତ ଆୟୋଜନ ଏବଂ ସହନଶୀଳତା ଓ ବନ୍ଧୁତାର ଗୁରୁତ୍ବପୂର୍ଣ୍ଣ ବାର୍ତ୍ତାର ପ୍ରସାର କରିଥିବାରୁ ନିଶ୍ଚିତ ଭାବେ ପ୍ରଶଂସା କରାଯିବା ଉଚିତ୍।”
ଭାରତର ପ୍ରଥମ ଘରୋଇ ରକେଟ ବିକ୍ରମ-ଏସର ସଫଳ ପ୍ରକ୍ଷେପଣ ପାଇଁ ଇସ୍ରୋ ଓ ଇନ-ସ୍ପେସକୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସ୍କାଏରୁଟ ଏରୋସ୍ପେସ ଦ୍ୱାରା ବିକଶିତ ଭାରତର ପ୍ରଥମ ଘରୋଇ ରକେଟ ବିକ୍ରମ- ସବଓର୍ବିଟାଲର ସଫଳ ପ୍ରକ୍ଷେପଣ ପାଇଁ ଭାରତୀୟ ମହାକାଶ ଗବେଷଣା ସଂଗଠନ (ଇସ୍ରୋ) ଓ ଇନ-ସ୍ପେସକୁ ଅଭିନନ୍ଦନ ଜଣାଇଛନ୍ତି । ଏକାଧିକ ଟୁଇଟ୍‌ ଜରିଆରେ ପ୍ରଧାନମନ୍ତ୍ରୀ କହିଛନ୍ତି; “ଭାରତ ପାଇଁ ଏକ ଐତିହାସିକ କ୍ଷଣ, ସ୍କାଏରୁଟ ଏରୋସ୍ପେସ ଦ୍ୱାରା ବିକଶିତ ରକେଟ ବିକ୍ରମ-ଏସ ଆଜି ଶ୍ରୀହରିକୋଟାରୁ ଉତକ୍ଷେପିତ ହୋଇଛି ! ଭାରତର ଘରୋଇ ମହାକାଶ ଶିଳ୍ପ ପାଇଁ ଏହି ଯାତ୍ରା ଏକ ଗୁରୁତ୍ୱପୂର୍ଣ୍ଣ ମାଇଲଖୁଣ୍ଟ । ଏହି ସଫଳତା ହାସଲ କରିଥିବାରୁ @isro ଓ @INSPACeINDକୁ ଅଭିନନ୍ଦନ ।” “ଏହି ସଫଳତା ଆମ ଯୁବପିଢିଙ୍କ ଅସୀମ ପ୍ରତିଭାର ପ୍ରମାଣ ଦେଉଛି, ଯେଉଁମାନେ ଜୁନ ୨୦୨୦ରେ ଯୁଗାନ୍ତକାରୀ ମହାକାଶ କ୍ଷେତ୍ର ସଂସ୍କାର କାର୍ଯ୍ୟକ୍ରମର ସମ୍ପୂର୍ଣ୍ଣ ଲାଭ ଉଠାଇଥିଲେ ।”
ସ୍ୱିଡେନ ଗସ୍ତ (ଏପ୍ରିଲ 17, 2018) ଅବସରରେ ପ୍ରଧାନମନ୍ତ୍ରୀଙ୍କ ପ୍ରେସ ବିବୃତି

ମହାମହିମ ପ୍ରଧାନମନ୍ତ୍ରୀ ଷ୍ଟେଫାନ ଲୱେନ, ଗଣମାଧ୍ୟମର ବନ୍ଧୁଗଣ, ଏହା ମୋର ପ୍ରଥମ ସ୍ୱିଡେନ ଗସ୍ତ ଅଟେ । ଭାରତର ପ୍ରଧାନମନ୍ତ୍ରୀଙ୍କ ସ୍ୱିଡେନ ଯାତ୍ରା ପାଖାପାଖି ତିନି ଦଶକ ପରେ ହେଉଛି । ସ୍ୱିଡେନରେ ଆମକୁ ଉଦାରତାପୂର୍ଣ୍ଣ ସ୍ୱାଗତ ଏବଂ ସମ୍ମାନ ଲାଗି ମୁଁ ପ୍ରଧାନମନ୍ତ୍ରୀ ଲୱେନ ଏବଂ ସ୍ୱିଡେନ ସରକାରଙ୍କୁ ହୃଦୟପୂର୍ବକ କୃତଜ୍ଞତା ପ୍ରକଟ କରୁଛି । ମୋର ଏହି ଗସ୍ତରେ ପ୍ରଧାନମନ୍ତ୍ରୀ ଲୱେନ ଅନ୍ୟ ନୋର୍ଡିକ ଦେଶଗୁଡ଼ିକ ସହିତ ଭାରତର ଶିଖର ସମ୍ମିଳନୀ ମଧ୍ୟ ଆୟୋଜନ କରୁଛନ୍ତି । ସେଥିପାଇଁ ମୁଁ ହୃଦୟପୂର୍ବକ କୃତଜ୍ଞତା ପ୍ରକଟ କରୁଛି । ଭାରତର ମେକ ଇନ ଇଣ୍ଡିଆ ମିଶନରେ ସ୍ୱିଡେନ ଆରମ୍ଭରୁ ହିଁ ସୁଦୃଢ଼ ଭାଗୀଦାର ହୋଇ ରହିଆସିଛି । 2016ରେ ମୁମ୍ବାଇରେ ଆମର ମେକ ଇନ ଇଣ୍ଡିଆ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ଲୱେନ ନିଜେ ବହୁତ ବଡ଼ ବ୍ୟବସାୟ ପ୍ରତିନିଧିବୃନ୍ଦଙ୍କ ସହିତ ସାମିଲ ହୋଇଥିଲେ । ଭାରତ ବାହାରେ ମେକ ଇନ ଇଣ୍ଡିଆର ସବୁଠୁ ପ୍ରମୁଖ କାର୍ଯ୍ୟକ୍ରମ ମଧ୍ୟ ଗତ ବର୍ଷ ଅକ୍ଟୋବରରେ ସ୍ୱିଡେନରେ ଆୟୋଜିତ ହୋଇଥିଲା । ଆମ ପାଇଁ ଏହା ବହୁତ ହର୍ଷ ଏବଂ ଗର୍ବର ବିଷୟ ଯେ ନିଜେ ପ୍ରଧାନମନ୍ତ୍ରୀ ଶ୍ରୀ ଲୱେନ ଏଥିରେ ସାମିଲ ହୋଇଥିଲେ । ମୁଁ ମାନୁଛି ଯେ ଆଜି ଆମର ଆଲୋଚନାରେ ସବୁଠୁ ପ୍ରମୁଖ ବିଷୟ ଏହା ଥିଲା ଯେ ଭାରତର ବିକାଶ ଦ୍ୱାରା ସୃଷ୍ଟି ହେଉଥିବା ସୁଯୋଗରେ ସ୍ୱୀଡେନରେ କିପରି ଭାରତ ସହିତ ୱିନ-ୱିନ ଭାଗିଦାରୀ କରିପାରିବ । ଯାହାର ପରିଣାମସ୍ୱରୂପ ଆଜି ଆମେ ଏକ ନବସୃଜନ ଭାଗିଦାରୀ ଏବଂ ଯୁଗ୍ମ କାର୍ଯ୍ୟ ଯୋଜନାରେ ସହମତ ହୋଇଛୁ । ଉଦ୍ଭାବନ, ନିବେଶ, ଷ୍ଟାର୍ଟ-ଅପ, ଉତ୍ପାଦନ ଆଦି ଆମର ଭାଗିଦାରୀର ପ୍ରମୁଖ ଦିଗ ଅଟେ । ଏଥିସହିତ ଆମେ ନବୀକରଣଯୋଗ୍ୟ ଶକ୍ତି, ସହରାଂଚଳ ପରିବହନ, ବର୍ଜବସ୍ତୁ ପରିଚାଳନା ଭଳି ଅନେକ ବିଷୟ ପ୍ରତି ମଧ୍ୟ ଧ୍ୟାନ ଦେଉଛୁ, ଯାହା ଭାରତର ଲୋକମାନଙ୍କ ଜୀବନର ମାନ ସହ ଜଡ଼ିତ ବିଷୟ ଅଟେ । ବାଣିଜ୍ୟ ଏବଂ ଉଦ୍ଭାବନ ସହ ଜଡ଼ିତ ବିଷୟ ଉପରେ ଆଜି ପ୍ରଧାନମନ୍ତ୍ରୀ ଲୱେନ ଏବଂ ସ୍ୱିଡେନର ପ୍ରମୁଖ ସିଇଓମାନଙ୍କ ସହିତ ମିଳିମିଶି ଚର୍ଚ୍ଚା କରିବୁ । ଆମର ଦ୍ୱିପାକ୍ଷିକ ସମ୍ପର୍କର ଏକ ଏବଂ ପ୍ରମୁଖ ସ୍ତମ୍ଭ ହେଉଛି ଆମର ପ୍ରତିରକ୍ଷା ଏବଂ ସୁରକ୍ଷା ସହଯୋଗ । ପ୍ରତିରକ୍ଷା କ୍ଷେତ୍ରରେ ସ୍ୱିଡେନ ଦୀର୍ଘ ସମୟ ଧରି ଭାରତର ଭାଗିଦାର ରହିଛି । ମୋର ବିଶ୍ୱାସ ଯେ ଭବିଷ୍ୟତରେ ମୁଁ ମଧ୍ୟ ଏହି କ୍ଷେତ୍ରରେ, ବିଶେଷ କରି ପ୍ରତିରକ୍ଷା ଉତ୍ପାଦନରେ, ଆମର ସହଯୋଗ ଲାଗି ଅନେକ ନୂଆ ସୁଯୋଗ ସୃଷ୍ଟି ହେବାର ସମ୍ଭାବନା ରହିଛି । ଆମେ ନିଜ ସୁରକ୍ଷା ସହଯୋଗ, ବିଶେଷ କରି ସାଇବର ନିରାପତ୍ତା ସହଯୋଗ, ତାହାକୁ ଆହୁରି ସୁଦୃଢ଼ କରିବା ଲାଗି ନିଷ୍ପତ୍ତି ନେଇଛୁ । ଆହୁରି ଏକ ପ୍ରସଙ୍ଗ ଯାହା ଉପରେ ଆମେ ସହମତ ହୋଇଛୁ, ତାହା ହେଉଛି ଆମ ସମ୍ପର୍କର ମହତ୍ୱ କ୍ଷେତ୍ରୀୟ ଏବଂ ବିଶ୍ୱସ୍ତରରେ ମଧ୍ୟ ରହୁ । ଅନ୍ତର୍ଜାତୀୟ ମଂଚରେ ଆମର ଖୁବ ନିବିଡ଼ ସହଯୋଗ ରହିଛି ଏବଂ ଆଗକୁ ମଧ୍ୟ ଜାରି ରହିବ । ଆଜି ଆମେ ୟୁରୋପ ଏବଂ ଏସିଆରେ ହେଉଥିବା ବିକାଶ ବିଷୟରେ ବିସ୍ତାର ପୂର୍ବକ ବିଚାର ଆଲୋଚନା କରିଛୁ । ଶେଷରେ ମୁଁ ପୁଣି ଥରେ ପ୍ରଧାନମନ୍ତ୍ରୀ ଲୱେନଙ୍କୁ ହୃଦୟରୁ କୃତଜ୍ଞତା ପ୍ରକଟ କରିବା ଲାଗି ଚାହୁଁଛି । ଆପଣମାନଙ୍କୁ ସମସ୍ତଙ୍କୁ ବହୁତ ବହୁତ ଧନ୍ୟବାଦ ।
ରେଳ ଏବଂ ସଡକ ପ୍ରକଳ୍ପ କାର୍ଯ୍ୟର ଅଗ୍ରଗତି ସମୀକ୍ଷା କଲେ ପ୍ରଧାନମନ୍ତ୍ରୀ,

ରେଳ ଏବଂ ସଡକ ପରି ପ୍ରମୂଖ ଭିତ୍ତିଭୂମିମୂଳକ କ୍ଷେତ୍ରରେ ବିଭିନ୍ନ ପ୍ରକଳ୍ପ କାର୍ଯ୍ୟର ଅଗ୍ରଗତି ସମ୍ପର୍କରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (୩୦.୦୫.୨୦୧୬) ସମୀକ୍ଷା କରିଛନ୍ତି । ରେଳ କ୍ଷେତ୍ରର ସମୀକ୍ଷା ବେଳେ ୨୦୧୫-୧୬ ବର୍ଷରେ ପୁଞ୍ଜି ବିନିଯୋଗ ୯୩,୦୦୦ କୋଟି ଟଙ୍କାରୁ ଉର୍ଦ୍ଧ୍ଵ ହୋଇଥିବା ଲକ୍ଷ୍ୟ କରାଯାଇଥିଲା ଯାହା ପୂର୍ବ ବର୍ଷ ତୁଳନାରେ ଶତକଡା ୬୫ ଭାଗ ଅଧିକ ଏବଂ ଏପର୍ଯ୍ୟନ୍ତ ସର୍ବାଧିକ । ସେହିପରି ଗୋଟିଏ ବର୍ଷ(୨୦୧୫-୧୬)ରେ ୧୭୮୦ କିଲୋମିଟର ରେଳଲାଇନ୍ ନିର୍ମାଣ ଏବଂ ୧୭୩୦ କିଲୋମିଟର ରେଳଲାଇନ୍ ର ବିଦ୍ୟୁତକରଣ – ଭାରତୀୟ ରେଳ ଇତିହାସରେ ପୂର୍ବରୁ କେବେ ହୋଇନଥିଲା । ପ୍ରଧାନମନ୍ତ୍ରୀ ରେଳ ଷ୍ଟେସନଗୁଡିକର ପୁନଃ-ଆଧୁନିକୀରଣ କାର୍ଯ୍ୟକୁ ତ୍ୱରାନ୍ୱିତ କରାଯିବା ଉପରେ ଗୁରୁତ୍ୱ ପ୍ରଦାନ କରି ରେଳବାଇକୁ ଏ ଦିଗରେ ଉଚ୍ଚ ଲକ୍ଷ୍ୟ ରଖିବାକୁ କହିଥିଲେ । ରେଳବାଇର ଭିତ୍ତିଭୂମିକୁ ଉନ୍ନତ କରି ଏହାକୁ ବିଭିନ୍ନ କାର୍ଯ୍ୟରେ ବ୍ୟବହାର କରିବାର ଆବଶ୍ୟକତା ଉପରେ ସେ ଜୋର୍ ଦେଇଥିଲେ । ଗ୍ରମାଂଚଳରେ ରେଳକୁ କୌଶଳ ବିକାଶ କାର୍ଯ୍ୟକ୍ରମରେ ନିୟୋଜିତ କରାଯାଇପାରିବା କଥା ଦୋହରାଇ ଶ୍ରୀ ମୋଦୀ ଏହା ରେଳବାଇର ଅଣ-ଭଡା ରାଜସ୍ୱ ବୃଦ୍ଧି କରିବ ବୋଲି କହିଥିଲେ । ସଡକ କ୍ଷେତ୍ରରେ ୨୦୧୫-୧୬ରେ ୬୦୦୦ କିଲୋମିଟରରୁ ଉର୍ଦ୍ଧ୍ଵ ଜାତୀୟ ରାଜମାର୍ଗ କାର୍ଯ୍ୟ ସମ୍ପୂର୍ଣ୍ଣ ହୋଇଥିବା ବେଳେ ସେହି ସମୟ ମଧ୍ୟରେ ୧୦,୦୯୮ କିଲୋମିଟର ସଡକ ନିର୍ମାଣ ପାଇଁ ଚୁକ୍ତି ହୋଇସାରିଛି ବୋଲି ପ୍ରଧାନମନ୍ତ୍ରୀଙ୍କୁ ସୂଚନା ଦିଆଯାଇଥିଲା । ଦେଶର ବିଭିନ୍ନ ଅଂଚଳରେ ସଡକ ନିର୍ମାଣ ବିକାଶ କ୍ଷେତ୍ରରେ ବିଭିନ୍ନ ପ୍ରତିରୂପର ଅନୁଧ୍ୟାନ ସହ ଶ୍ରେଷ୍ଠ କାର୍ଯ୍ୟପଦ୍ଧତି ଅନୁସରଣ ଉପରେ ପ୍ରଧାନମନ୍ତ୍ରୀ ଗୁରୁତ୍ୱ ଦେଇଥିଲେ, ଯାହା ଫଳରେ ରାଜମାର୍ଗ ନିର୍ମାଣ କ୍ଷେତ୍ରରେ ଅଧିକ ମାତ୍ରାରେ ଘରୋଇ ପୁଞ୍ଜିନିବେଶ ହୋଇପାରିବ । ବିପଜ୍ଜନକ ମାର୍ଗରୁ ଅବରୋଧ ଦୂର କରିବା ଏବଂ ଟୋଲ୍ ଆଦାୟ ପାଇଁ ନବୀନତମ ଜ୍ଞାନକୌଶଳର ବ୍ୟବହାର ଉପରେ ମଧ୍ୟ ପ୍ରଧାନମନ୍ତ୍ରୀ ଗୁରୁତ୍ୱ ଦେଇଥିଲେ ।
ହିମାଚଳ ପ୍ରଦେଶର କୁଲ୍ଲୁ ଠାରେ ପର୍ଯ୍ୟଟକ ବସ ଘାଟିରୁ ଖସିପଡିବା ଯୋଗୁଁ ହୋଇଥିବା ମୃତ୍ୟୁରେ ପ୍ରଧାନମନ୍ତ୍ରୀଙ୍କ ଶୋକ ବ୍ୟକ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହିମାଚଳ ପ୍ରଦେଶର କୁଲ୍ଲୁ ଠାରେ ପର୍ଯ୍ୟଟକ ବସ ଘାଟିରୁ ଖସିପଡିବା ଯୋଗୁଁ ହୋଇଥିବା ମୃତ୍ୟୁ ଘଟଣାରେ ଗଭୀର ଶୋକ ବ୍ୟକ୍ତ କରିଛନ୍ତି । ଆହତମାନଙ୍କୁ ଯଥାସମ୍ଭବ ସହାୟତା ପ୍ରଦାନ କରାଯାଉଛି ବୋଲି ଶ୍ରୀ ମୋଦୀ କହିବା ସହିତ ଆହତମାନଙ୍କ ଦ୍ରୁତ ଆରୋଗ୍ୟ କାମନା ମଧ୍ୟ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ହିମାଚଳ ପ୍ରଦେଶର କୁଲ୍ଲୁ ଠାରେ ପର୍ଯ୍ୟଟକ ବସ ଘାଟିରୁ ଖସିପଡିବା ଘଟଣା ବେଶ ଦୁଃଖଦାୟକ । ଏହି ଦୁର୍ଘଟଣାରେ ନିଜ ପ୍ରିୟଜନଙ୍କୁ ହରାଇଥିବା ପରିବାରଗୁଡିକୁ ଗଭୀର ସମବେଦନା ଜଣାଉଛି । ଆହତମାନଙ୍କୁ ଯଥାସମ୍ଭବ ସହାୟତା ପ୍ରଦାନ କରାଯାଉଛି । ସେମାନଙ୍କ ଦ୍ରୁତ ଆରୋଗ୍ୟ କାମନା କରୁଛି: PM”
ଖେଲୋ ଇଣ୍ଡିଆ ବିଦ୍ୟାଳୟ କ୍ରୀଡା ଉଦ୍ଘାଟନୀ ସମାରୋହକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀର ଇନ୍ଦିରା ଗାନ୍ଧୀ ଇଣ୍ଡୋର ଷ୍ଟାଡିୟମରେ ଖେଲୋ ଇଣ୍ଡିଆ ବିଦ୍ୟାଳୟ କ୍ରୀଡାର ପ୍ରଥମ ସଂସ୍କରଣକୁ ଉଦ୍ଘାଟନ କରିଛନ୍ତି । ଏହି ଅବସରରେ ଏକ ସମ୍ମିଳନୀକୁ ସମ୍ବୋଧନ କରି ସେ କହିଲେ ଯେ ଯୁବ ବର୍ଗଙ୍କ ଜୀବନରେ କ୍ରୀଡ଼ା ଏକ ସ୍ୱତନ୍ତ୍ର ସ୍ଥାନ ଅଧିକାର କରିବା ଉଚିତ । ବ୍ୟକ୍ତିତ୍ୱ ବିକାଶ ପାଇଁ କ୍ରୀଡ଼ା ଏକ ଗୁରୁତ୍ୱପୂର୍ଣ୍ଣ ମାଧ୍ୟମ ବୋଲି ସେ କହିଥିଲେ । ସେମାନଙ୍କ ବ୍ୟସ୍ତବହୁଳ କାର୍ଯ୍ୟସୂଚୀ ମଧ୍ୟରେ କ୍ରୀଡ଼ା କ୍ଷେତ୍ରକୁ ସମୟ ଦେବା ପାଇଁ ଯୁବ ବର୍ଗଙ୍କୁ ସେ ପ୍ରେରିତ କରିଥିଲେ । ସମ୍ମିଳନୀରେ ଉପସ୍ଥିତ ପ୍ରଖ୍ୟାତ କ୍ରୀଡ଼ାବିତମାନଙ୍କ ସମ୍ବନ୍ଧରେ ସୂଚନା ପ୍ରଦାନ କରି ସେ କହିଲେ ଯେ ସେମାନେ ମଧ୍ୟ ଅନେକ ଅସୁବିଧାର ସମ୍ମୁଖୀନ ହୋଇଛନ୍ତି । ମାତ୍ର ସେମାନେ ଅଧାରୁ ଏହାକୁ ଛାଡିନଥିଲେ ଏବଂ ନିଜକୁ ଅନ୍ୟମାନଙ୍କଠାରୁ ଭିନ୍ନ କରି ଦେଖାଇ ଦେଇଥିଲେ । ଭାରତରେ କ୍ରୀଡ଼ା ପ୍ରତିଭାମାନଙ୍କର ଅଭାବ ନାହିଁ ବୋଲି ପ୍ରଧାନମନ୍ତ୍ରୀ ଆଶ୍ୱାସନା ଦେଇଥିଲେ । ଆମେ ହେଉଛୁ ଏକ ଯୁବ ବର୍ଗଙ୍କ ଦେଶ ଏବଂ ଆମେ କ୍ରୀଡ଼ାରେ ଆହୁରି ଭଲ ପ୍ରଦର୍ଶନ କରିପାରିବୁ ବୋଲି ସେ କହିଥିଲେ । ବିଶ୍ୱ ସ୍ତରରେ ଭାରତର ଅଭିବୃଦ୍ଧିର ତାତ୍ପର୍ଯ୍ୟ ସମ୍ବନ୍ଧରେ ବର୍ଣ୍ଣନା କରି ସେ କହିଲେ ଯେ ଏହାର ଅର୍ଥ ନୁହେଁ ଯେ ଭାରତର କେବଳ ଏକ ଶକ୍ତିଶାଳୀ ସୈନ୍ୟବାହିନୀ ଏବଂ ଶକ୍ତିଶାଳୀ ଅର୍ଥବ୍ୟବସ୍ଥା ରହିବ । ବରଂ ଏହାର ଅର୍ଥ ହେଉଛି ଭାରତ ପ୍ରମୁଖ ବୈଜ୍ଞାନିକ, କଳାକାର ଏକଂ କ୍ରୀଡ଼ାବିତଙ୍କ ମଧ୍ୟରେ ନିଜକୁ ଭିନ୍ନ ଭାବେ ପ୍ରତିଷ୍ଠିତ କରିବ । ଭାରତ ଏହି ଉଚ୍ଚତାରେ ପହଂଚି ପାରିବ ବୋଲି ସେ ଦୃଢ଼ ବିଶ୍ୱାସ ପ୍ରକଟ କରିଥିଲେ ଏବଂ କହିଥିଲେ ଯେ ଭାରତୀୟ ଯୁବ ବର୍ଗଙ୍କ ଉପରେ ତାଙ୍କର ବିଶ୍ୱାସ ରହିଛି । ସେ କହିଥିଲେ ଯେ ଖେଲୋ ଇଣ୍ଡିଆର ଅର୍ଥ ନୁହେଁ ଯେ କେବଳ ପଦକ ବିଜୟୀ ହେବା । କ୍ରୀଡ଼ାକୁ ଏକ ବଡ ଆନ୍ଦୋଳନରେ ପରିଣତ କରିବା ନେଇ ଶକ୍ତି ପ୍ରଦାନ କରିବାରେ ହେଉଛି ଏହା ଏକ ପ୍ରୟାସ । ଦେଶରେ କ୍ରୀଡ଼ାକୁ ଲୋକପ୍ରିୟ କରିବା ପାଇଁ ପ୍ରତ୍ୟେକ ଦିଗ ଉପରେ ଧ୍ୟାନ ଦେବାକୁ ଆମେ ଚାହୁଁଛୁ ବୋଲି ସେ କହିଥିଲେ । ଶ୍ରୀ ନରେନ୍ଦ୍ର ମୋଦୀ କହିଲେ ଯେ ଗ୍ରାମୀଣ ଭାରତ ଏବଂ ଛୋଟ ସହରମାନଙ୍କରୁ କ୍ରୀଡ଼ାବିତମାନଙ୍କୁ ସଫଳ ହେବାର ଦେଖିବା ଅତ୍ୟନ୍ତ ଉତ୍ସାହପ୍ରଦ । ତେବେ କେତେକ ଯୁବ କ୍ରୀଡ଼ାବିତ ଅଛନ୍ତି ଯେଉଁମାନଙ୍କୁ କି ସମର୍ଥନ ପ୍ରଦାନ କରିବାର ଆବଶ୍ୟକତା ରହିଛି ଏବଂ ସରକାର ସେମାନଙ୍କୁ ଏହା ପ୍ରଦାନ କରିବା ପାଇଁ ଚାହୁଁଛନ୍ତି ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଲେ ଯେ ଯେଉଁମାନେ କ୍ରୀଡ଼ାକୁ ଭଲ ପାଆନ୍ତି ସେମାନେ ଆର୍ଥିକ ପୁରସ୍କାର ପାଇଁ ନୁହେଁ ବରଂ ଏକ ନିଶା ପାଇଁ ଏହାକୁ ଭଲ ପାଆନ୍ତି । ସେଥିପାଇଁ ଆଥଲେଟମାନେ ହେଉଛନ୍ତି ସ୍ୱତନ୍ତ୍ର । ଯେତେବେଳେ ଜଣେ କ୍ରୀଡ଼ାବିତ ବିଜୟୀ ହୁଏ ଏବଂ ସେ ତ୍ରିରଙ୍ଗ ପତାକାକୁ ହାତରେ ଧରେ ଏହା ଏକ ବିଶେଷ ଅନୁଭବ ହୋଇଥାଏ ଏବଂ ଏହା ସାରା ଦେଶକୁ ଏକ ନୂତନ ଶକ୍ତିରେ ଭରି ଦେଇଥାଏ, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଅକ୍ଟୋବର ୧୬ରେ ଦେଶର ୭୫ ଜିଲ୍ଲାରେ ୭୫ଟି ଡିଜିଟାଲ ବ୍ୟାଙ୍କିଙ୍ଗ ୟୁନିଟ (ଡିବିୟୁ) ଜାତି ଉଦ୍ଦେଶ୍ୟରେ ଉତ୍ସର୍ଗ କରିବେ ପ୍ରଧାନମନ୍ତ୍ରୀ

ଆର୍ଥିକ ଅନ୍ତର୍ଭୁକ୍ତିକୁ ଆହୁରି ବ୍ୟାପକ କରିବାର ଆଉ ଏକ ପଦକ୍ଷେପ ସ୍ୱରୂପ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର ୧୬, ପୂର୍ବାହ୍ନ ୧୧ଟା ବେଳେ ଭିଡିଓ କନଫରେନ୍ସିଂ ମାଧ୍ୟମରେ ୭୫ଟି ଡିଜିଟାଲ ବ୍ୟାଙ୍କିଙ୍ଗ ୟୁନିଟ (ଡିବିୟୁ)କୁ ଜାତି ଉଦ୍ଦେଶ୍ୟରେ ଉତ୍ସର୍ଗ କରିବେ । ଏହି ଅବସରରେ ସେ ସମାବେଶକୁ ସମ୍ବୋଧିତ କରିବେ । ୨୦୨୨-୨୩ କେନ୍ଦ୍ର ବଜେଟ ଅଭିଭାଷଣରେ ଅର୍ଥ ମନ୍ତ୍ରୀ ଆମ ଦେଶ ସ୍ୱାଧୀନତାର ୭୫ ବର୍ଷ ପୂର୍ତ୍ତି ଉପଲକ୍ଷେ ଦେଶର ୭୫ ଜିଲ୍ଲାରେ ୭୫ଟି ଡିବିୟୁ ସ୍ଥାପନ କରିବା ପାଇଁ ଘୋଷଣା କରିଥିଲେ । ଦେଶର କୋଣ ଅନୁକୋଣରେ ଡିଜିଟାଲ ବ୍ୟାଙ୍କିଙ୍ଗର ସୁଫଳ ପହଞ୍ଚାଇବା ପାଇଁ ଡିବିୟୁଗୁଡିକ ସ୍ଥାପିତ ହୋଇଛି ଓ ଏଥିରେ ସମସ୍ତ ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳ କଭର କରାଯିବ । ୧୧ ରାଷ୍ଟ୍ରାୟତ୍ତ ବ୍ୟାଙ୍କ, ୧୨ ବେସରକାରୀ ବ୍ୟାଙ୍କ ଓ ଗୋଟିଏ କ୍ଷୁଦ୍ର ବାଣିଜ୍ୟିକ ବ୍ୟାଙ୍କ ଏହି ପ୍ରୟାସରେ ସାମିଲ ହୋଇଛନ୍ତି । ଡିବିୟୁଗୁଡିକ ଇଟା ଓ ପଥରରେ ନିର୍ମିତ ଆଉଟଲେଟରୁ ସଞ୍ଚାଳିତ ହେବ । ଏଠାରେ ସେଭିଂସ ଏକାଉଣ୍ଟ, ବାଲାନ୍ସ ଚେକ, ପାସବୁକ ପ୍ରିଣ୍ଟ, ଫଣ୍ଡ ଟ୍ରାନ୍ସଫର, ସ୍ଥାୟୀ ଜମାରେ ନିବେଶ, ଋଣ ଆବେଦନପତ୍ର, ଜାରି ହୋଇଥିବା ଚେକ କ୍ଷେତ୍ରରେ ପେମେଣ୍ଟ ବନ୍ଦ ରଖିବା, ଡେବିଟ ଓ କ୍ରେଡିଟ କାର୍ଡ ଆବେଦନ, ଆକାଉଣ୍ଟ ଷ୍ଟେଟମେଣ୍ଟ ଦେଖିବା, ଟିକସ ପଇଠ, ଦେୟ ପଇଠ, ନୋମିନେସନ ଆଦି ଡିଜିଟାଲ ବ୍ୟାଙ୍କିଙ୍ଗ ସୁବିଧା ଗ୍ରାହକମାନଙ୍କୁ ପ୍ରଦାନ କରାଯିବ । ଡିବିୟୁଗୁଡିକ ଗ୍ରାହକମାନଙ୍କୁ ବର୍ଷ ସାରା କମ ମୂଲ୍ୟରେ ସୁବିଧାଜନକ ଭାବେ ବ୍ୟାଙ୍କିଙ୍ଗ ଉତ୍ପାଦ ଓ ସେବାଗୁଡିକ ସମ୍ପର୍କରେ ଉନ୍ନତ ଡିଜିଟାଲ ଅଭିଜ୍ଞତା ପ୍ରଦାନ କରିବେ । ସେମାନେ ଡିଜିଟାଲ ଆର୍ଥିକ ସାକ୍ଷରତାର ପ୍ରସାର କରିବେ ଏବଂ ସାଇବର ସୁରକ୍ଷା ସଚେତନତା ଓ ନିରାପତ୍ତା ନେଇ ଗ୍ରାହକମାନଙ୍କୁ ପ୍ରଶିକ୍ଷିତ କରିବାକୁ ଗୁରୁତ୍ୱ ପ୍ରଦାନ କରିବେ । ଡିବିୟୁଗୁଡିକ ସିଧାସଳଖ କିମ୍ବା ବିଜିନେସ ଫ୍ୟାସିଲିଟିଟେର୍ସ/କରେସପଣ୍ଡେଣ୍ଟ ଦେଉଥିବା ବାଣିଜ୍ୟ ଓ ସେବାକୁ ନେଇ ଗ୍ରାହକମାନଙ୍କ ଅଭିଯୋଗ ନିସ୍ତାରଣ ସହ ଠିକଣା ସମୟରେ ସହାୟତା ଯୋଗାଇବାକୁ ପର୍ଯ୍ୟାପ୍ତ ଡିଜିଟାଲ ବ୍ୟବସ୍ଥା ପ୍ରଦାନ କରିବେ ।
ନବରାତ୍ରୀ ଅବସରରେ ମା କୁଷ୍ମାଣ୍ଡା ଓ ମା ସ୍କନ୍ଦମାତାଙ୍କ ପ୍ରାର୍ଥନା କଲେ ପ୍ରଧାନମନ୍ତ୍ରୀ

ନବରାତ୍ରୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମା କୁଷ୍ମାଣ୍ଡା ଓ ମା ସ୍କନ୍ଦମାତାଙ୍କ ନିକଟରେ ଭକ୍ତମାନଙ୍କ ପାଇଁ ଆଶୀର୍ବାଦ କାମନା କରିବା ସହ ଦେବୀମାନଙ୍କ ଉଦ୍ଦେଶ୍ୟରେ ସ୍ତୁତି ନିବେଦନ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ମା କୁଷ୍ମାଣ୍ଡାଙ୍କୁ ପ୍ରାର୍ଥନା କରିବା ସହ ନିଜର ବିଭିନ୍ନ ପ୍ରୟାସ ପାଇଁ ତାଙ୍କ ଆଶୀର୍ବାଦ କାମନା କରୁଛି । ତାଙ୍କୁ ସମର୍ପିତ ଏକ ସ୍ତୁତି ଏଠାରେ ନିବେଦନ କରୁଛି ।” “ନବରାତ୍ରୀରେ ଦେବୀ ସ୍କନ୍ଦମାତାଙ୍କ ଉପାସନା କରାଯାଏ । ମା ସ୍କନ୍ଦମାତା ନିଜ ଭକ୍ତମାନଙ୍କୁ ସମସ୍ତ ପ୍ରତିକୂଳ ପରିସ୍ଥିତି ଅତିକ୍ରମ କରିବା ପାଇଁ ଶକ୍ତି ପ୍ରଦାନ କରନ୍ତୁ ବୋଲି ପ୍ରାର୍ଥନା କରୁଛି ।”
ଅସ୍ଥାୟୀ ବଦଳି କାର୍ଯ୍ୟକ୍ରମ ପାଇଁ ଭାରତ, ଅଷ୍ଟ୍ରେଲିଆ ମଧ୍ୟରେ ବୁଝାମଣାପତ୍ର (ଏମଓୟୁ)କୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅର୍ଥନୈତିକ ବ୍ୟାପାର ବିଭାଗ (ଭାରତୀୟ ଆର୍ଥିକ ସେବା କ୍ୟାଡର) ଏବଂ ଅଷ୍ଟ୍ରେଲିଆ ସରକାରଙ୍କ କୋଷାଗାର ମଧ୍ୟରେ 3 ମାସିଆ ଅସ୍ଥାୟୀ ବଦଳି କାର୍ଯ୍ୟକ୍ରମ ଲାଗି ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ)କୁ ଅନୁମୋଦନ ପ୍ରଦାନ କରିଛନ୍ତି । ଏହି କାର୍ଯ୍ୟକ୍ରମ ଅନ୍ତର୍ଗତ ଅଷ୍ଟ୍ରେଲିଆ ସରକାରଙ୍କ କୋଷାଗାରର ଜଣେ ଅଧିକାରୀଙ୍କୁ ଭାରତ ସରକାରଙ୍କ ଅର୍ଥ ମନ୍ତ୍ରଣାଳୟ ଅଧୀନ ଅର୍ଥନୈତିକ ବ୍ୟାପାର ବିଭାଗକୁ ବଦଳି କରାଯିବ ଏବଂ ଅର୍ଥନୈତିକ ବ୍ୟାପାର ବିଭାଗର ଭାରତୀୟ ଆର୍ଥିକ ସେବା କ୍ୟାଡର ଦ୍ୱାରା ନାମିତ ଭାରତୀୟ ଆର୍ଥିକ ସେବାର ଜଣେ ଅଧିକାରୀ (ଉପ ସଚିବ/ନିର୍ଦ୍ଦେଶକ ପାହ୍ୟାର)ଙ୍କୁ ଅଷ୍ଟ୍ରେଲିଆ ସରକାରଙ୍କ କୋଷାଗାରକୁ ବଦଳି କରାଯିବ । ଏହି ବୁଝାମଣା 3 ମାସ ଲାଗି ଏବଂ 15.01.2018 କିମ୍ବା ଏହାର ପର ଠାରୁ ଆରମ୍ଭ ହେବ । ଦୁଇ ବୁଝାମଣାପତ୍ରର ଅବଧି ତିନି ମାସର କାର୍ଯ୍ୟ।ବଧି ପୂରଣ ହେବା ପରେ ଶେଷ ହୋଇଯିବ ଏବଂ ଏହାର ସମ୍ପ୍ରସାରଣ କରାଯିବ ନାହିଁ । ଉଭୟ ପକ୍ଷର ମଧ୍ୟରେ ଆପୋସ ପରାମର୍ଶ ଏବଂ ଚୁକ୍ତି ପରେ ଏହି କାର୍ଯ୍ୟକ୍ରମକୁ ପରବର୍ତ୍ତୀ ବର୍ଷରେ ଦୋହରାଇବା ସମ୍ଭବ ହୋଇପାରିବ । ପ୍ରମୁଖ ପ୍ରଭାବ : ଅଷ୍ଟ୍ରେଲିଆ ଭାରତର ଗୁରୁତ୍ୱପୂର୍ଣ୍ଣ ଦ୍ୱିପାକ୍ଷିକ ସହଯୋଗୀ ଅଟେ । ପ୍ରସ୍ତାବିତ କାର୍ଯ୍ୟକ୍ରମ ଦ୍ୱାରା ଉଭୟ ଦେଶ ମଧ୍ୟରେ ବର୍ତ୍ତମାନର ଆର୍ଥିକ ନୀତି ସମ୍ପର୍କିତ ବିଷୟରେ ବୁଝାମଣା ଗଭୀର ହେବ ଏବଂ ଏଥିସହିତ ଭବିଷ୍ୟତରେ ସହଯୋଗର ସୁଯୋଗ ପାଇଁ ଦ୍ୱାରା ଉନ୍ମୁକ୍ତ ହେବ । ଏହି କାର୍ଯ୍ୟକ୍ରମ ଦ୍ୱାରା ପରବର୍ତ୍ତୀ ଅଧିକାରୀମାନଙ୍କୁ ବହୁମୂଲ୍ୟ ଏବଂ ଉତ୍କୃଷ୍ଟ ବିକାଶ ଲାଗି ସୁଯୋଗ ମିଳିବ ଏବଂ ସେମାନଙ୍କୁ ବିଶ୍ୱର ଶ୍ରେଷ୍ଠ କାର୍ଯ୍ୟଶୈଳୀର ସୂଚନା ମଧ୍ୟ ମିଳିବ ।